Vejpiggene på frakørslen ved Sæby Syd skulle oprindeligt stoppe spøgelsesbilister. Knivskarpe stålpigge, skulle skyde op og punktere dækkene på biler, der kørte i den forkerte retning på motorvejen. Nu tages anlægget imidlertid ud af drift, da lignende anlæg rundt omkring i Danmark inden for det seneste døgn har punkteret dækkene på tre biler, der er kørt i den rigtige retning op af de motorvejsramper, hvor vejpiggene er installeret. - Vi holder nu en pause i forsøget med vejpiggene, indtil Teknologisk Institut har fået mulighed for at undersøge anlæggenes funktionalitet, så vi kan opklare, hvorfor anlæggene i visse tilfælde har punkteret dækkene på bilister, der er kørt den rigtige vej op af motorvejsramperne, siger driftsdirektør i Vejdirektoratet Niels Chr. Skov Nielsen i en pressemeddelelse i dag. Vejdirektoratet fjerner strømmen fra anlæggene indtil fejlen er fundet og forsøget kan fortsætte. Så sent som den 18. marts fortalte TV2/Nord, at anlægget i Sæby var blevet sat op på forsøgsbasis. Dermed har forsøget kun været igang i  to uger i Sæby.

Referat:
Det anlæg med vejpigge, der blev sat op på frakørselsrampen ved Sæby Syd for at stoppe spøgelsesbilister, er nu blevet sat ud af drift.